RO Jurnalul Oficial al Uniunii Europene C 391/11

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2017/C 391/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„AMÊNDOA COBERTA DE MONCORVO”

Nr. UE: PGI-PT-02235 – 28.10.2016

DOP ( ) IGP ( X )

1. Denumirea

„Amêndoa Coberta de Moncorvo”

2. Statul membru sau țara terță

Portugalia

3. Descrierea produsului agricol sau alimentar

3.1. Tipul de produs

Clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație

3.2. Descrierea produsului căruia i se aplică denumirea de la punctul 1

Denumirea „Amêndoa Coberta de Moncorvo” se referă la produsul de cofetărie obținut din migdale dulci [Prunus dulcis, (Mill) D. A. Webb] fără pieliță, prăjite și învelite într-o pastă de zahăr, pregătit în conformitate cu caietul de sarcini. Pot fi comercializate trei versiuni de „Amêndoa Coberta de Moncorvo”: albe sau standard; negre sau cu ciocolată; neglazurate.

Produsul „Amêndoa Coberta de Moncorvo” are forma unui sâmbure de migdală, însă cu dimensiuni ușor mai mari datorită învelișului de zahăr. Produsul în versiune standard este alb pe dinafară și prezintă tipicele umflături de zahăr formate în procesul de producție. În ceea ce privește dimensiunile sale, produsul trebuie să respecte proporția maximă de 40 de sâmburi la 100 g. Versiunea neagră diferă de cea standard doar prin utilizarea siropului de ciocolată în etapa finală a producției, ceea ce îi conferă un exterior de culoare maro sau ciocolatie. Produsul în versiune neglazurată este albicios la suprafață, culoarea datorându-se unui praf fin de zahăr care nu formează umflăturile caracteristice celorlalte versiuni. În ceea ce privește dimensiunile sale mai mici, produsul trebuie să respecte proporția minimă de 40 de sâmburi la 100 g.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

„Amêndoa Coberta de Moncorvo” este produs doar din:

— migdale dulci decojite, întregi, fără daune, cu o dimensiune minimă de 12 mm;

— zahăr de trestie alb rafinat;

— apă;

— albuș de ou (ingredient opțional);

— ciocolată sau pudră de cacao (doar în cazul versiunii negre).

3.4. Etape specifice ale producției care trebuie să se desfășoare în aria geografică delimitată

Următoarele etape ale producției trebuie să se desfășoare în aria geografică delimitată:

— prăjirea migdalelor;

— prepararea siropului de zahăr și a siropurilor de ciocolată;

— glazurarea migdalelor.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Pe eticheta produsului „Amêndoa Coberta de Moncorvo”, denumirea produsului trebuie urmată de mențiunea „Indicație geografică protejată” sau „IGP”.

Eticheta trebuie să precizeze ce versiune de „Amêndoa Coberta de Moncorvo” este conținută în ambalaj (cu excepția cazului standard, adică a versiunii albe, când identificarea este facultativă).

Eticheta trebuie să includă logoul „Amêndoa Coberta de Moncorvo” reprodus în cele ce urmează.

4. Delimitarea concisă a ariei geografice

Aria geografică de producție/prelucrare a migdalelor „Amêndoa Coberta de Moncorvo” este limitată la localitatea Torre de Moncorvo.

5. Legătura cu aria geografică

Legătura dintre „Amêndoa Coberta de Moncorvo” și aria delimitată este bazată pe renumele produsului.

Datorită procesului de producție, „Amêndoa Coberta de Moncorvo” are un aspect distinctiv, ceea ce face ca produsul să fie ușor de recunoscut și de distins de alte migdale glazurate. Acest proces de producție își are originea în Torre de Moncorvo și s-a menținut în această localitate în mod constant și fără întrerupere de-a lungul secolelor, păstrând o puternică legătură cu Paștele și cu alte sărbători. Publicația „Ilustração Transmontana” din 1908 documentează activitatea „glazuratorilor” (cobrideiras), denumirea sub care sunt cunoscuți producătorii de „Amêndoa Coberta de Moncorvo” cel puțin de atunci încoace. Ediția din 1936 a enciclopediei „Grande Enciclopédia Portuguesa e Brasileira” menționează, de asemenea, că „migdalele glazurate din Moncorvo sunt celebre în Portugalia”.

Și în lucrarea „Livro do Segundo Congresso Transmontano”, din 1942, este menționată existența unei mici industrii a „migdalelor glazurate” în Torre de Moncorvo care sunt „foarte interesante datorită originalității lor” și au „un aspect caracteristic cunoscut aproape tuturor”. Aceeași carte oferă următoarea descriere a metodei de producție a migdalelor „Amêndoa Coberta de Moncorvo”: „Migdalele sunt tratate după cum urmează: după eliminarea pieliței (un proces în care se utilizează apă fierbinte pentru înlăturarea pieliței), migdalele sunt ușor prăjite. După prăjire, migdalele sunt puse pe tăvi mari de cupru care sunt încălzite constant la foc mic. Odată puse pe aceste tăvi, migdalele sunt stropite cu zahăr și sunt amestecate mereu de mâini de «glazuratoare» (nume dat femeilor care se dedicau acestei activități), care repetă această mișcare neîntrerupt și cu răbdare timp de câteva ore, până când migdalele sunt întru totul glazurate, având aspectul caracteristic pe care îl cunoaște aproape toată lumea.” Această metodă de producție este similară din toate punctele de vedere celei care încă se aplică și în prezent.

Cartea continuă astfel: „Se produc diverse tipuri de migdale, dar, după părerea mea, cele mai bune sunt cele «neglazurate». Acest tip are cea mai mare cantitate de zahăr și, în plus, fără îndoială, este cel mai plăcut la gust.” Astfel, cartea este o mărturie a producției tradiționale a diverselor tipuri de migdale, o practică ce continuă și în prezent. Această mărturie este confirmată, de exemplu, de un articol din „Jornal de Notícias”, care remarcă faptul că „migdala glazurată este una dintre delicatesele locale bine cunoscute [disponibile] în trei versiuni: albă, neagră și neglazurată” („Torre de Moncorvo: o Concelho”, 7 februarie 2008).

În documentarul „O Homem e a Cidade”, dedicat localității Torre de Moncorvo, difuzat la Radio Televisão Portuguesa (RTP) în 1996, s-a remarcat că „fără resurse industriale semnificative, Torre de Moncorvo trăiește mai ales grație inițiativelor particulare – bazate aproape inevitabil pe tradiții. Este cazul producției de migdale glazurare, o apetisantă specialitate de cofetărie regională. Străvechea și răbdătoarea artă a procesului de producție a acestor dulciuri tradiționale este rodul unor cunoștințe transmise de-a lungul secolelor”.

În cartea lor „Festas e Comeres do Povo Português”, publicată în 1999, Maria de Lurdes Modesto și Afonso Praça fac referire la existența în Portugalia a „unor migdale prăjite manual care merită o mențiune specială – «migdalele glazurate» din Moncorvo. Sunt o specialitate a unui sat, dar toată lumea din regiune cunoaște aceste migdale, deoarece «cofetarii din Moncorvo» ies cu standuri și le promovează în cadrul festivalurilor și în locurile de pelerinaj”.

De asemenea, autorii menționați atrag atenția asupra cărții din 1954 intitulate „Paisagens do Norte”, de Cabral Adão, care face referire la un „glazurator de migdale” în termenii următori: „Îmi amintesc că am văzut-o așezată în fața unui grătar mare, în care ardeau cărbuni încinși, cu picioarele întinse sub o fustă care îi ajungea până la glezne, amestecând și scuturând migdalele pe jumătate făcute pe o tavă de cupru, protejându-și degetele cu degetare, ca să nu se frigă la vârfurile degetelor în contact cu tava încinsă atunci când își afundă degetele pentru a întoarce micile boabe de zahăr, zgomotul puternic, teribil și continuu obligând-o să vorbească foarte tare pentru a-mi explica procedeul de producție a delicatesei”.

Într-un articol publicat în actele seminarului „Moncorvo – Da tradição à modernidade”, care a avut loc în 2007, Virgílio Tavares, istoric și cercetător în cadrul Centro de Estudos da População, Economia e Sociedade – CEPESE, a inclus producția migdalelor glazurate din Moncorvo în rândul activităților de artizanat tipice care atrag turiștii și vizitatorii și care fac parte integrantă din identitatea localității Moncorvo.

Există referiri la „Amêndoa Coberta de Moncorvo” în diverse și prestigioase publicații referitoare la gastronomia regională și națională, precum „Cozinha Transmontana”, de Alfredo Saramago (care oferă documentație fotografică privind cele trei tipuri de „Amêndoa Coberta de Moncorvo”), și „Cozinha Tradicional Portuguesa”, de Maria de Lurdes Modesto.

În ultimii ani, în Torre de Moncorvo au apărut diverse cursuri de formare prin care să se transmită această pricepere străveche noilor „glazuratori”, trezind interesul tinerei generații pentru o activitate asociată în mod tradițional cu persoanele mai înaintate în vârstă.

Calitatea, originalitatea și tradiția de consum ale acestui produs au adus migdalelor „Amêndoa Coberta de Moncorvo” faimă și renume, fapt demonstrat de numeroasele referiri la acest produs apărute în mass-media, unde migdalele sunt menționate ca fiind unul dintre simbolurile localității Torre de Moncorvo.

Câteva exemple ale nenumăratelor menționări din mass-media: „Os segredos de uma cobrideira de amêndoas” (Jornal do Nordeste, 27 februarie 2007), „Às voltas com a amêndoa” (Jornal do Nordeste, 16 octombrie 2007), „As amêndoas” (Público, 30 martie 2013), „Amêndoa coberta de Moncorvo é especialidade da Páscoa transmontana” (SIC, 20 aprilie 2014), „Produzir amêndoa coberta em Torre de Moncorvo tem que se lhe diga” (RTP, 5 aprilie 2015), „Páscoa para lá do compasso” (Correio da Manhã28 martie 2016).

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) JO L 343, 14.12.2012, p. 1.